Proses skop af om Mugabe uit kussings te ligRobert Mugabe. Foto: ANA Jacob Mudenda, speaker van die parlement, het gesê ŉ mosie in dié verband is ontvang en dat die parlement se verrigtinge na die Internasionale Kovensiesentrum in Harare verskuif is om ŉ gesamentlike sitting te huisves. Die parlement is te klein om lede van die nasionale vergadering en die senaat te huisves. Duisende mense het intussen buite die parlement betoog en geëis dat Mugabe bedank. Die verrigtinge sal na berig word om 16:30 begin. Die parlementêre sitting kom nadat Mugabe nie gehoor gegee het aan Maandagmiddag se spertyd om te bedank nie. Mugabe en sy vrou, Grace, is Sondag van hul pligte in Zanu-PF, die regerende party in Zimbabwe, onthef. Mugabe het nie Sondagaand soos verwag as president van dié land bedank tydens ŉ regstreekse uitsending op die openbare uitsaaier ZBC nie. Maroela Media het vroeër berig art. 97 van die grondwet maak voorsiening vir Mugabe om verwyder te word. Die artikel bepaal dat as ŉ eenvoudige meerderheid van die senaat en die nasionale vergadering glo die president moet van sy amp onthef word vanweë ernstige wangedrag, sy versuim om die grondwet te handhaaf of sy onvermoë om die funksies van die amp te verrig, hulle by magte is om ŉ komitee saam te stel wat alle partye in die parlement verteenwoordig om die president se afdanking te ondersoek. Indien die komitee aanbeveel dat die president uit sy amp ontslaan moet word, kan ŉ gesamentlike sitting van die senaat en die nasionale vergadering daarvoor stem. Indien tweederdes ten gunste daarvan stem, word die president onmiddellik uit die kussings gelig. Die persoon wat mees onlangs die waarnemende president was, sal dan vir ŉ tydperk van 90 dae waarneem as president, terwyl die regerende party vanuit eie geledere ŉ plaasvervanger kies om die ampstermyn te voltooi.